X'inhu l-Pjan ta' Investiment għall-Patt Ekoloġiku Ewropew? Il-Pjan ta' Investiment għall-Patt Ekoloġiku Ewropew (PIPEE), imsejjaħ ukoll Pjan ta' Investiment għal Ewropa Sostenibbli (PIES), huwa l-pilastru ta' investiment tal-Patt Ekoloġiku. Biex jikseb l-għan stabbilit mill-Patt Ekoloġiku Ewropew, il-Pjan se jimmobilizza mill-inqas EUR 1 triljun f'investimenti sostenibbli matul l-għaxar snin li ġejjin. Parti mill-pjan, il-Mekkaniżmu ta' Tranżizzjoni Ġusta, se tkun immirata lejn tranżizzjoni ekoloġika ekwa u ġusta. Se jimmobilizza mill-inqas EUR 100 biljun f'investimenti matul il-perjodu 2021-2027 biex jappoġġa l-ħaddiema u ċ-ċittadini fir-reġjuni l-iktar milquta minn din it-tranżizzjoni. Il-Pjan ta' Investiment għall-Patt Ekoloġiku Ewropew għandu tliet għanijiet ewlenin: Il-Pjan ta' Investiment għall-Patt Ekoloġiku Ewropew kif se jkun iffinanzjat? Kif se jiġu mobilizzati EUR 1 triljun? Li nsiru l-ewwel blokk dinji b'impatt newtrali fuq il-klima sal-2050 hija sfida kbira iżda wkoll opportunità kbira. Il-baġit tal-UE, l-Istati Membri u l-atturi privati kollha se jkollhom rwol importanti fil-finanzjament tal-Patt Ekoloġiku Ewropew. Il-baġit tal-UE waħdu ma jistax ikun biżżejjed biex jiġi indirizzat it-tibdil fil-klima jew biex jiġu ssodisfati l-ħtiġijiet kbar għal investiment globali. L-Istati Membri u l-atturi privati jeħtieġ li jipprovdu l-iskala. Il-baġit fit-tul li jmiss tal-UE se jibqa' għaddej għal seba' snin mill-2021 sal-2027 u se jinvesti sostanzjalment fl-objettivi relatati mal-klima u l-ambjent. Il-Kummissjoni pproponiet 25 % tat-total tiegħu b'kontribut għall-azzjoni klimatika u l-infiq fuq l-ambjent f'diversi programmi (pereż. il-Fond Agrikolu Ewropew għall-Iżvilupp Rurali, il-Fond Agrikolu Ewropew ta' Garanzija, il-Fond Ewropew għall-Iżvilupp Reġjonali, il-Fond ta' Koeżjoni, l-Orizzont Ewropa u l-fondi LIFE). Meta meħuda flimkien u estrapolati għal 7 sa 10 snin, kif ukoll jekk tassumi li l-mira klimatika ta' wara l-2027 mill-inqas se tinżamm kif inhi, il-baġit tal-UE se jipprovdi EUR 503 biljun għall-Pjan ta' Investiment għall-Patt Ekoloġiku Ewropew. Dan se jiskatta kofinanzjament nazzjonali addizzjonali ta' madwar EUR 114-il biljun matul dan il-perjodu ta' żmien għal proġetti dwar il-klima u l-ambjent. InvestEU se jimmobilizza madwar EUR 279 biljun f'investimenti privati u pubbliċi relatati mal-klima u mal-ambjent matul il-perjodu 2021-2030. Se jipprovdi garanzija tal-baġit tal-UE li tippermetti lill-Grupp tal-BEI u sħab oħra fl-implimentazzjoni li jinvestu f'iktar proġetti u fi proġetti b'riskju ogħla, bl-effett li jinkludi investituri privati. Biex jiżgura li ħadd ma jibqa' lura, il-Mekkaniżmu ta' Tranżizzjoni Ġusta se jimmobilizza mill-inqas EUR 100 biljun f'investimenti matul l-2021-2027 b'finanzjament mill-baġit tal-UE, b'kofinanzjament mill-Istati Membri kif ukoll kontribuzzjonijiet minn InvestEU u mill-Bank Ewropew tal-Investiment (BEI). Estrapolat fuq għaxar snin, il-Mekkaniżmu ta' Tranżizzjoni Ġusta se jimmobilizza madwar EUR 143 biljun. Fl-aħħar nett, il-fondi għall-Innovazzjoni u l-Modernizzazzjoni, li mhumiex parti mill-baġit tal-UE, iżda li huma ffinanzjati minn parti mid-dħul minn għodda ta' politika ewlenija - l-irkantar ta' kwoti tal-karbonju skont is-Sistema għall-Iskambju ta' Kwoti tal-Emissjonijiet, se jipprovdi madwar EUR 25 biljun għat-tranżizzjoni tal-UE għan-newtralità klimatika, b'enfasi speċjali fuq l-Istati Membri bi dħul aktar baxx fil-każ tal-Fond għall-Modernizzazzjoni. Kemm minn dawn il-flus huma ġodda? Il-Pjan ta' Investiment għall-Patt Ekoloġiku Ewropew jibni fuq il-proposta tal-Kummissjoni għall-baġit fit-tul tal-futur 2021-2027. Fuq medda ta' seba' snin, se jimmobilizza 25 % tal-baġit tal-UE għall-finanzjament għall-klima u jinvesti f'objettivi ambjentali permezz ta' diversi programmi tal-UE. Estrapolat għal 10 snin, u bl-assunzjoni li l-mira klimatika mill-inqas se tinżamm kif inhi wara l-2027, il-baġit fit-tul huwa mistenni li jwassal EUR 503 biljun. Il-baġit fit-tul li jmiss għall-2021–2027 qed jiġi nnegozjat bħalissa. In-numri huma estrapolati għal għaxar snin, mingħajr preġudizzju għall-ftehim finali dwar il-baġit fit-tul li jmiss u dak ta' wara l-2027. Il-Pjan jibni wkoll fuq il-kontribuzzjonijiet mill-baġits nazzjonali għall-proġetti tal-UE, fuq l-investimenti pubbliċi u privati mobilizzati minn InvestEU u mill-fondi tal-ETS (il-Fondi għall-Modernizzazzjoni u l-Innovazzjoni). Bħala parti mill-Pjan ta' Investiment għall-Patt Ekoloġiku Ewropew, il-Kummissjoni pproponiet l-istabbiliment ta' Mekkaniżmu ta' Tranżizzjoni Ġusta li jinkludi Fond ġdid ta' Tranżizzjoni Ġusta. Il-Fond ta' Tranżizzjoni Ġusta se jkun mgħammar b'fondi ġodda ta' EUR 7.5 biljun mill-baġit tal-UE li se jkunu apparti l-proposta tal-Kummissjoni tal-2018 għall-baġit fit-tul. Se jkun hemm bżonn isiru xi bidliet fil-proposti attwali tal-baġit fit-tul li jmiss (2021-2027) biex dawn il-fondi tal-UE jkunu disponibbli? Fit-2 ta' Mejju 2018, il-Kummissjoni ppreżentat proposta għal baġit modern, ibbilanċjat u ġust biex jinkisbu l-prijoritajiet tal-Ewropa kif stabbiliti mill-Mexxejja fi Bratislava fl-2016 u f'Ruma fl-2017. Is-37 proposti speċifiċi għas-settur segwew immedjatament wara. Minn dak iż-żmien 'l hawn, il-Kummissjoni ħadmet id f'id mal-Presidenzi b'Rotazzjoni tal-Kunsill, u mal-Parlament Ewropew, biex isir progress fin-negozjati. Sar ħafna progress fuq il-qafas ġenerali u fuq ħafna mill-proposti settorjali. Il-Kummissjoni tfittex li ssegwi l-prijoritajiet tagħha kif stabbiliti fil-linji gwida politiċi bħala parti mill-ambizzjoni usa' għall-baġit tal-UE. Mekkaniżmu ta' Tranżizzjoni Ġusta ambizzjuż huwa prijorità f'dan il-kuntest. Din hija r-raġuni għaliex il-Kummissjoni ppreżentat din il-proposta kmieni ħafna fil-mandat tagħha. Il-proposti tal-lum dwar il-Mekkaniżmu ta' Tranżizzjoni Ġusta u l-Fond ta' Tranżizzjoni Ġusta qed ikunu ppreżentati fi żmien meta n-negozjati dwar il-baġit fit-tul tal-UE huma pjuttost avvanzati. Għaldaqstant se jikkontribwixxu għall-proċess ta' negozjati ġenerali. L-enfasi hija fuq l-iżgurar ta' eżitu li jilħaq l-għanijiet tagħna, filwaqt li jitqiesu r-restrizzjonijiet usa'. Il-proposta tal-baġit fit-tul għalhekk mhix se terġa' tinfetaħ, u l-Kummissjoni tistenna li l-proposti tal-lum jiġu akkomodati fil-qafas tal-ftehim finali dwar il-baġit fit-tul tal-2021-2027. Il-kaxxa ta' negozjar ippubblikata mill-Presidenza Finlandiża fiha punt pour memoire għall-Mekkaniżmu ta' Tranżizzjoni Ġusta, li tirrikonoxxi li dan l-istrument il-ġdid jirrikjedi allokazzjoni addizzjonali. It-EUR 1 triljun tal-Pjan ta' Investiment għall-Patt Ekoloġiku Ewropew jikkoinċidu mal-mira ta' EUR 1 triljun imħabbra mill-Bank Ewropew tal-Investiment għal proġetti klimatiċi? Il-Kummissjoni impenjat ruħha li timmobilizza mill-inqas EUR 1 triljun ta' investimenti matul l-għaxar snin li ġejjin biex tappoġġa tranżizzjoni ġusta u ekoloġika. F'dan ir-rigward, InvestEU se jkun kruċjali. Il-BEI se jikkontribwixxi wkoll għal din il-mira permezz ta' InvestEU, inkluża l-iskema ta' tranżizzjoni ġusta ddedikata li hija l-pilastru 2 tal-Mekkaniżmu ta' Tranżizzjoni Ġusta, kif ukoll il-pilastru 3 tal-Mekkaniżmu fil-forma ta' faċilità ta' self għas-settur pubbliku Il-kontribuzzjoni tal-BEI għall-Pjan ta' Investiment għall-Patt Ekoloġiku Ewropew mistennija tammonta għal madwar EUR 250 biljun f'termini ta' investimenti mobilizzati skont il-mandati tal-UE (jiġifieri permezz tal-istrumenti tal-UE u permezz tal-baġit tal-UE). Barra minn hekk, il-BEI ħabbar l-irduppjar tal-mira klimatika tiegħu minn 25 % bħalissa għal 50 % sal-2025. Fuq l-għaxar snin li ġejjin, dan ifisser total ta' EUR 1 triljun f'investimenti, li jinkludi l-operazzjonijiet ta' finanzjament tal-BEI stess kif ukoll dawk taħt il-mandati tal-UE. X'inhi r-relazzjoni bejn il-Pjan ta' Investiment għall-Patt Ekoloġiku Ewropew u InvestEU? Il-Programm InvestEU ġie propost f'Ġunju 2018 bħala parti mill-baġit fit-tul tal-UE fil-futur. Huwa parti mill-Pjan ta' Investiment għall-Patt Ekoloġiku Ewropew u jikkumplimentah. InvestEU se jiddedika mill-inqas 30 % tal-investimenti mobilizzati lejn proġetti relatati mal-klima u l-ambjent. Jikkontribwixxi wkoll għall-Mekkaniżmu ta' Tranżizzjoni Ġusta bi skema ġdida ddedikata ta' InvestEU li timmobilizza EUR 45 biljun ta' investimenti sostenibbli fir-reġjuni l-aktar affettwati mill-isfidi ta' tranżizzjoni. InvestEU se jkollu wkoll rwol importanti fil-promozzjoni ta' prattiki ta' sostenibbiltà fost finanzjaturi pubbliċi u privati u promoturi ta' proġetti, billi jistabbilixxi standards għat-traċċar ta' investimenti relatati mal-klima u għall-valutazzjoni tal-impatt ambjentali u soċjali tal-proġetti. Fl-aħħar nett, il-programm InvestEU se jipprovdi wkoll assistenza teknika u appoġġ konsultattiv permezz taċ-Ċentru tal-Konsulenza ta' InvestEU. Se jgħin lill-promoturi ta' proġetti pubbliċi u privati jidentifikaw, jiżviluppaw u jimplimentaw proġetti ta' investiment ekoloġiċi. Fl-istess ħin, il-Portal tal-InvestEU se jkompli joffri għodda bla ħlas online, faċli għall-utent, li tipprovdi lin-negozji tal-UE u l-promoturi tal-proġetti li qed ifittxu finanzjament bil-viżibbiltà u n-netwerking ma' investituri madwar id-dinja. X'tip ta' proġetti se jkunu ffinanzjati permezz tal-Pjan ta' Investiment għall-Patt Ekoloġiku Ewropew? Min jista' jibbenefika? Il-proġetti ffinanzjati permezz tal-Pjan ta' Investiment għall-Patt Ekoloġiku Ewropew se jikkontribwixxu biex jintlaħqu l-għanijiet tal-Patt Ekoloġiku Ewropew, għall-ħolqien ta' industriji ġodda ta' enerġija nadifa u ta' ekonomija ċirkolari u se joħolqu impjiegi ta' kwalità għolja għal ekonomija Ewropea kompetittiva li tkun xierqa għas-Seklu 21. Il-fondi u l-programmi li jikkontribwixxu għall-Pjan ta' Investiment għall-Patt Ekoloġiku Ewropew (bħal InvestEU jew il-Fond ta' Tranżizzjoni Ġusta) se jipprovdu finanzjament imfassal apposta għal firxa wiesgħa ta' proġetti. Kemm proġetti żgħar (pereż. ir-rinnovazzjoni individwali tal-enerġija tal-unitajiet domestiċi) kif ukoll dawk akbar (pereż. l-installazzjoni ta' netwerk ta' stazzjonijiet tal-iċċarġjar tal-vetturi elettriċi) se jkunu jistgħu jibbenefikaw permezz ta' programmi u prodotti ddedikati. L-appoġġ għall-investiment se jiġi aġġustat għal-livell ta' riskju li jitwettqu proġetti speċifiċi. Ħarsa lejn l-eżempji ta' proġetti ta' investiment sostenibbli appoġġati mill-Pjan ta' Investiment għall-Ewropa toffri għarfien dwar it-tip ta' proġetti li jistgħu jiġu ffinanzjati permezz ta' InvestEU bħala parti mill-Pjan ta' Investiment għall-Patt Ekoloġiku Ewropew. Proġetti bħal dawn jinkludu l-immodernizzar tas-servizzi ta' tisħin distrettwali f'Budapest, l-appoġġ għall-installazzjoni ta' pannelli solari fuq djar privati u li l-kumpaniji industrijali jsiru aktar effiċjenti fl-enerġija fil-Litwanja, jew l-immodernizzar tal-provvista tal-elettriku u tas-sħana f'Żagreb. Il-Mekkaniżmu ta' Tranżizzjoni Ġusta se jiffoka fuq l-ispejjeż soċjali u ekonomiċi tat-tranżizzjoni fir-reġjuni l-aktar milquta u jiffinanzja proġett li jvarjaw mill-ħolqien ta' postijiet tax-xogħol ġodda permezz ta' appoġġ għall-kumpaniji, għajnuna għat-tiftix ta' impjieg u għat-taħriġ mill-ġdid għal min ikun qed ifittex impjieg li jkun tilef l-impjieg minħabba t-tranżizzjoni, iżda wkoll fuq ir-rinnovazzjoni tal-bini, u investimenti fl-enerġija rinnovabbli, fin-netwerks tat-tisħin distrettwali u tat-trasport sostenibbli. Il-Kummissjoni kif se tiżgura li jkun hemm biżżejjed proġetti ta' kwalità għolja li għandhom jiġu ffinanzjati? Waħda mill-isfidi ewlenin biex il-Pjan ta' Investiment għall-Patt Ekoloġiku Ewropew isir fil-prattika se tkun li tiġi żviluppata sensiela ta' proġetti ta' investiment li jirrispondu għall-objettivi strateġiċi tal-UE. Id-disponibbiltà ta' tali proġetti ta' investiment għadha ma taqbilx mad-domanda. L-assistenza teknika u l-appoġġ ta' konsulenza fil-livelli kollha tal-amministrazzjoni pubblika se jgħinu fl-identifikazzjoni u t-tħejjija ta' proġetti sostenibbli u jipprovdu l-bini tal-kapaċità lill-promoturi tal-proġetti. Bħala parti minn dawn l-isforzi, il-Programm ta' Appoġġ għal Riformi Strutturali se jipprovdi appoġġ tekniku lill-Istati Membri biex jgħinu fit-tfassil u l-implimentazzjoni ta' riformi li jsaħħu t-tkabbir. Fil-livell tal-promotur tal-proġett, iċ-Ċentru tal-Konsulenza ta' InvestEU u l-inizjattivi ta' konsulenza żviluppati permezz tal-Programm InvestEU, se jappoġġaw l-identifikazzjoni, it-tħejjija, l-iżvilupp, l-istrutturar, l-akkwist u l-implimentazzjoni ta' proġetti ta' investiment. Il-Kummissjoni se tiżgura wkoll li l-appoġġ għall-amministrazzjoni pubblika u l-appoġġ għal kull proġett jiġi pprovdut b'mod koordinat. Dan jista' jinkludi assistenza biex jiġu kkombinati opportunitajiet differenti ta' finanzjament fi pjanijiet reġjonali komprensivi. Fir-rigward tal-Mekkaniżmu ta' Tranżizzjoni Ġusta, il-Kummissjoni se tgħin lill-Istati Membri u lir-reġjuni fl-ewwel istanza biex iħejju pjanijiet ta' tranżizzjoni ġusta territorjali. Il-Pjattaforma ta' Tranżizzjoni Ġusta mbagħad se tgħin biex tiġi ġġenerata s-sensiela ta' proġetti fir-reġjuni l-aktar esposti għal sfidi ta' tranżizzjoni. Il-Kummissjoni kif se timmonitorja li l-investimenti ffinanzjati jkunu verament sostenibbli? Il-kisba ta' miri ambizzjużi għall-klima tal-Unjoni se jkunu appoġġati minn sistema robusta ta' rappurtar u monitoraġġ, li tibni fuq metodoloġiji speċifiċi użati fil-programmi rilevanti. B'mod aktar ġenerali, kull sena l-Kummissjoni se torganizza Summit dwar l-Investiment Sostenibbli mal-partijiet ikkonċernati kollha. Din se tkun opportunità biex jittieħed kont tal-progress fl-oqsma kollha tal-Pjan ta' Investiment għall-Patt Ekoloġiku Ewropew u jiġu identifikati toroq ġodda għal azzjoni. Kif se tintuża t-tassonomija tal-UE fil-kuntest tal-Pjan ta' Investiment għall-Patt Ekoloġiku Ewropew? Il-Kummissjoni tilqa' l-ftehim politiku riċenti mill-koleġiżlaturi dwar ir-Regolament li jistabbilixxi qafas li jiffaċilita l-investiment sostenibbli, inkluża t-tassonomija tal-UE. Se tipprovdi lis-settur privat b'fehim komuni dwar dak li huwa investiment ekoloġiku u tistabbilixxi l-bażi għall-istabbiliment ta' sistema ta' klassifikazzjoni fl-UE kollha għal attivitajiet ekonomiċi ekoloġikament sostenibbli. Il-Kummissjoni se tħejji t-tassonomija klimatika sal-aħħar tal-2020 u se tħejji t-tassonomija għall-għanijiet ambjentali l-oħra kollha sa tmiem l-2021. It-tassonomija tal-UE se tikkontribwixxi għall-metodoloġija ta' traċċar tal-klima ta' InvestEU li se tintuża mis-Sħab fl-Implimentazzjoni. Il-Kummissjoni se tesplora wkoll kif it-tassonomija tal-UE tista' tintuża fil-kuntest tal-Patt Ekoloġiku Ewropew fis-settur pubbliku, lil hinn minn InvestEU. Il-Pjan ta' Investiment għall-Patt Ekoloġiku Ewropew kif se jgħin lin-nies u lir-reġjuni l-aktar milquta mit-tranżizzjoni ekoloġika? Hekk kif l-UE se timxi lejn in-newtralità klimatika, mhux l-Istati Membri jew ir-reġjuni kollha jibdew mill-istess punt. Xi wħud għandhom triq itwal minn oħrajn biex jilħqu l-miri klimatiċi. Barra minn hekk, xi reġjuni se jkunu aktar affettwati minn oħrajn mit-tranżizzjoni, b'mod speċjali r-reġjuni fejn ix-xogħlijiet jiddependu fuq il-fjuwils fossili, inklużi faħam, linjite, pit u żejt tax-shale jew proċessi industrijali b'intensità qawwija ta' karbonju li jarmu gassijiet b'effett ta' serra. It-trasformazzjoni ta' dawn ir-reġjuni se tkun essenzjali biex tintlaħaq in-newtralità tal-karbonju. It-tranżizzjoni ekoloġika trid tpoġġi lin-nies l-ewwel, u toqgħod attenta għar-reġjuni, l-industrija u l-ħaddiema li se jiffaċċjaw l-akbar sfidi. Għandha taħdem għal kulħadd, inkella ma taħdem xejn. Biex tiżgura li t-tranżizzjoni sseħħ b'mod ġust, filwaqt li jitqies it-tħassib tal-Istati Membri, ir-reġjuni, in-negozji u l-ħaddiema l-aktar affettwati, il-Kummissjoni tipproponi li tistabbilixxi Mekkaniżmu ta' Tranżizzjoni Ġusta, bil-għan li jipprovdi appoġġ immirat. Fiex jikkonsisti l-Mekkaniżmu ta' Tranżizzjoni Ġusta u kif se jiġi ffinanzjat? Filwaqt li l-Pjan ta' Investiment għall-Patt Ekoloġiku Ewropew jagħti ħarsa lejn kif għandu jiġi appoġġat il-Patt Ekoloġiku kollu kemm hu, il-Mekkaniżmu ta' Tranżizzjoni Ġust huwa mmirat b'mod speċifiku lejn ir-reġjuni li se jkunu l-aktar affettwati mit-tranżizzjoni. Dan se jiżgura li t-tranżizzjoni lejn in-newtralità klimatika taħdem sew għal kulħadd. Il-Mekkaniżmu ta' Tranżizzjoni Ġusta huwa strutturat madwar tliet pilastri ta' finanzjament: Il-Mekkaniżmu ta' Tranżizzjoni Ġusta mhux biss kwistjoni ta' finanzjament: filwaqt li tiddependi fuq Pjattaforma ta' Tranżizzjoni Ġusta, il-Kummissjoni se tkun qed tipprovdi wkoll assistenza teknika lill-Istati Membri, lir-reġjuni u lill-investituri u se tiżgura li jkunu involuti l-komunitajiet, l-awtoritajiet lokali, is-sħab soċjali u l-organizzazzjonijiet mhux governattivi affettwati. il-Pjattaforma se tippermetti skambji bilaterali u multilaterali ta' esperjenza dwar it-tagħlimiet miksuba u l-aħjar prattiki fis-setturi kollha affettwati. Il-Kummissjoni se tiffaċilita wkoll l-investiment fit-tranżizzjoni billi tiżgura li l-qafas regolatorju jipprovdi l-inċentivi t-tajba. Kif jistgħu l-Istati Membri jiksbu appoġġ mill-Mekkaniżmu ta' Tranżizzjoni Ġusta? It-tliet pilastri ta' finanzjament se jintrabtu flimkien mal-“pjanijiet ta' tranżizzjoni ġusta territorjali”. Filwaqt li titqies l-analiżi tal-Kummissjoni fl-eżerċizzju tas-Semestru Ewropew, l-Istati Membri se jħejju pjan ta' tranżizzjoni ġusta territorjali wieħed jew aktar, filwaqt li jipprovdu deskrizzjoni ġenerali tal-proċess ta' tranżizzjoni sal-2030, b'mod konsistenti mal-Pjanijiet Nazzjonali għall-Enerġija u l-Klima u t-tranżizzjoni lejn ekonomija b'impatt newtrali fuq il-klima. Il-pjanijiet ta' tranżizzjoni ġusta territorjali se jidentifikaw it-territorji l-aktar milquta li għandhom jiġu appoġġati. Għal kull wieħed minn dawn it-territorji, il-pjanijiet se jistabbilixxu l-isfidi soċjali, ekonomiċi u ambjentali u se jagħtu dettalji dwar il-ħtiġijiet u l-miżuri għad-diversifikazzjoni ekonomika, it-taħriġ mill-ġdid u r-riabilitazzjoni ambjentali kif xieraq. L-approvazzjoni tal-pjanijiet mill-Kummissjoni se tiftaħ il-bibien għal finanzjament iddedikat mill-Fond ta' Tranżizzjoni Ġusta (il-pilastru 1 tal-Mekkaniżmu ta' Tranżizzjoni Ġusta), kif ukoll minn InvestEU (il-pilastru 2) u l-faċilità ta' self tas-settur pubbliku mill-BEI (il-pilastru 3). Proġetti fir-reġjuni li għandhom pjan ta' tranżizzjoni ġusta approvat, jew proġetti li minnhom jibbenefikaw dawk ir-reġjuni (anki jekk dawn ma jkunux jinsabu fir-reġjuni nfushom), jistgħu jibbenefikaw mill-iskema InvestEU u mill-faċilità ta' self tas-settur pubbliku, iżda biss meta l-finanzjament barra mit-territorji ta' tranżizzjoni ġusta jappoġġa t-tranżizzjoni tagħhom. Dan huwa rilevanti b'mod partikolari għal proġetti ta' infrastruttura tat-trasport jew tal-enerġija li jtejbu l-konnettività ta' dawn it-territorji. Territorji li jirċievu appoġġ mill-Fond ta' Tranżizzjoni Ġusta se jibbenefikaw ukoll minn faċilità ta' assistenza teknika apposta li għandha tiġi stabbilita bl-inizjattiva tal-Kummissjoni. Liema pajjiżi se jkunu jistgħu jibbenefikaw minn appoġġ mill-Fond ta' Tranżizzjoni Ġusta u kif se tiġi kkalkulata l-allokazzjoni tagħhom? Il-Fond ta' Tranżizzjoni Ġusta se jipprovdi appoġġ lill-Istati Membri kollha tal-UE. Il-proposta hija mfassla għal Unjoni ta' 27 Stat Membru, filwaqt li titqies l-intenzjoni tar-Renju Unit li joħroġ mill-Unjoni Ewropea. Id-distribuzzjoni tal-mezzi finanzjarji tal-Fond ta' Tranżizzjoni Ġusta se tirrifletti l-kapaċità tal-Istati Membri li jiffinanzjaw l-investimenti meħtieġa biex ilaħħqu mat-tranżizzjoni lejn in-newtralità klimatika. Il-metodu ta' allokazzjoni jikkunsidra: L-Istati Membri se jikkomplementaw l-allokazzjoni tal-Fond ta' Tranżizzjoni Ġusta tagħhom mir-riżorsi tagħhom permezz tal-Fond Ewropew għall-Iżvilupp Reġjonali u l-Fond Soċjali Ewropew+ permezz ta' mekkaniżmu ta' trasferiment. Se jipprovdu wkoll riżorsi nazzjonali biex jikkomplementaw ir-riżorsi tal-Unjoni fil-forma ta' kofinanzjament f'konformità mar-regoli tal-politika ta' koeżjoni. Il-livell ta' kofinanzjament tal-Unjoni se jiġi stabbilit skont il-kategorija tar-reġjun fejn jinsabu t-territorji identifikati. B'hekk ir-riżorsi globali għall-Fond ta' Tranżizzjoni Ġusta se jammontaw bejn EUR 30 biljun u EUR 50 biljun. L-appoġġ minn InvestEU u mill-faċilità ta' self tas-settur pubbliku kif se jikkomplementa l-Fond ta' Tranżizzjoni Ġusta? L-appoġġ ipprovdut permezz tal-Fond ta' Tranżizzjoni Ġusta se jkun ikkumplementat minn skema ta' tranżizzjoni ġusta apposta taħt InvestEU. Din l-iskema se tappoġġa ambitu usa' ta' investimenti, b'mod partikolari billi tikkontribwixxi għat-tranżizzjoni permezz ta' appoġġ għal attivitajiet b'emissjonijiet baxxi tal-karbonju u reżiljenti għat-tibdil fil-klima, bħal investimenti rinnovabbli u skemi ta' effiċjenza enerġetika. Din l-iskema se tkun tista' wkoll tuża l-finanzjament għall-infrastruttura tal-enerġija u tat-trasport, inklużi l-infrastruttura tal-gass u t-tisħin distrettwali, iżda wkoll il-proġetti ta' dekarbonizzazzjoni, id-diversifikazzjoni ekonomika tar-reġjuni u tal-infrastruttura soċjali. Barra minn hekk, faċilità ġdida ta' self għas-settur pubbliku stabbilita flimkien mal-BEI se tipprovdi finanzjament issussidjat lill-awtoritajiet lokali għall-benefiċċju tar-reġjuni kkonċernati. L-iskema InvestEU u l-faċilità ta' self tas-settur pubbliku mhux biss se jappoġġaw l-investiment fi proġetti f'territorji ta' tranżizzjoni ġusta iżda wkoll fi proġetti li b'mod dirett jibbenefikaw it-tranżizzjoni f'dawn ir-reġjuni. X'inhu r-rwol tal-Grupp tal-Bank Ewropew tal-Investiment fil-Pjan ta' Investiment għall-Patt Ekoloġiku Ewropew u l-Mekkaniżmu ta' Tranżizzjoni Ġusta? Il-Grupp tal-Bank Ewropew tal-Investiment huwa sieħeb importanti tal-Kummissjoni Ewropea. Il-Grupp tal-BEI jipparteċipa fil-Mekkaniżmu ta' Tranżizzjoni Ġusta f'żewġ modi: Il-kontribuzzjoni ta' InvestEU għall-ħidma ta' tranżizzjoni ġusta kif se taħdem? Se tallokaw parti mill-garanzija tal-baġit għal dan? Se jkollkom terġgħu tiftħu r-regolament mal-koleġiżlaturi? Ir-regolament dwar InvestEU mhux se jerġa' jinfetaħ. Parti mill-finanzjament skont InvestEU se tkun iffukata fuq l-objettivi ta' tranżizzjoni ġusta. Dan jista' jiġġenera sa EUR 45 biljun ta' investimenti matul il-perjodu 2021-2027, f'appoġġ għat-tranżizzjoni fir-reġjuni kkonċernati, bil-għan li jirrifletti l-iskema nazzjonali ta' allokazzjoni skont il-Fond ta' Tranżizzjoni Ġusta. Madankollu, l-użu finali ta' InvestEU se jibqa' mmexxi mid-domanda u se jiddependi mis-sensiela ta' proġetti u l-kapaċità ta' assorbiment tar-reġjuni kkonċernati se tkun kruċjali biex jinkisbu l-għanijiet. Il-mira globali ta' EUR 45 biljun tikkorrispondi għal proviżjonament ta' madwar EUR 1.8 biljun mill-baġit tal-UE għall-Programm InvestEU. Sabiex jevita li l-provvista ta' proġetti tkun ristretta bla bżonn, InvestEU mhux biss jappoġġa l-investiment fi proġetti f'territorji ta' tranżizzjoni ġusta (reġjuni li għandhom pjan ta' tranżizzjoni approvat skont ir-Regolament dwar il-Fond ta' Tranżizzjoni Ġusta) iżda wkoll fi proġetti li direttament jibbenefikaw minnhom dawk ir-reġjuni. Dan huwa rilevanti b'mod partikolari għal proġetti ta' infrastruttura tat-trasport jew tal-enerġija li jtejbu l-konnettività tat-territorji ta' tranżizzjoni ġusta. B'paragun mal-Fond ta' Tranżizzjoni Ġusta, dan se jippermetti wkoll investimenti f'firxa usa' ta' proġetti, f'konformità mal-eliġibbiltà usa' tal-investimenti taħt InvestEU. InvestEU se jappoġġa l-finanzjament, fost l-oħrajn, għal proġetti ta' dekarbonizzazzjoni, diversifikazzjoni ekonomika tar-reġjuni u tal-infrastruttura soċjali iżda wkoll proġetti għall-infrastruttura tal-enerġija u tat-trasport, inklużi l-infrastruttura tal-gass u t-tisħin distrettwali. Il-faċilità ta' self tas-settur pubbliku fil-Grupp tal-BEI kif se taħdem? Min se jkunu l-benefiċjarji? Il-faċilità ta' self se timmira speċifikament ir-reġjuni li se jiġu affettwati l-aktar mit-tranżizzjoni. Il-kopertura ġeografika eżatta se tkun l-istess bħal dik taħt l-iskema ta' tranżizzjoni ġusta ta' InvestEU (pilastru 2 tal-MTĠ), jiġifieri proġetti fir-reġjuni bi pjanijiet ta' tranżizzjoni ġusta approvati u wkoll proġetti li jibbenefikaw minnhom dawk ir-reġjuni. Investimenti appoġġati se jvarjaw minn infrastruttura tal-enerġija u tat-trasport, netwerks ta' tisħin distrettwali, miżuri ta' effiċjenza enerġetika inkluża r-rinnovazzjoni ta' bini, kif ukoll infrastruttura soċjali, u jistgħu jinkludu wkoll setturi oħra. L-appoġġ permezz tal-faċilità ta' self għas-settur pubbliku jipprovdi benefiċċji li ma jiġġenerawx dħul u li ma jiġux iffinanzjati mod ieħor. Għaldaqstant se jkun komplementari għall-prodotti offruti mill-iskema ta' tranżizzjoni ġusta tal-InvestEU. F'Marzu 2020, il-Kummissjoni se tippreżenta proposta leġiżlattiva li tistabbilixxi din il-faċilità ġdida ta' self għas-settur pubbliku.